P6_TA(2006)0449

Brystkræft inden for Den Europæiske Union

Europa-Parlamentets beslutning om brystkræft i Den Europæiske Union efter udvidelsen

Europa-Parlamentet,

- der henviser til EF-traktatens artikel 152,

- der henviser til artikel 35 i Den Europæiske Unions charter om grundlæggende rettigheder [1],

- der henviser til sin beslutning af 5. juni 2003 om brystkræft inden for Den Europæiske Union [2],

- der henviser til sin beslutning af 13. februar 2003 om Kommissionens meddelelse om fællesskabsforanstaltninger og nationale foranstaltninger i relation til brystimplantater [3],

- der henviser til sin beslutning af 4. oktober 2001 om patentering af brystkræftgenerne BRCA1 og BRCA2 [4],

- der henviser til Rådets henstilling af 2. december 2003 om kræftscreening [5],

- der henviser til den fjerde udgave af Kommissionens EU-retningslinjer for kvalitetssikring af brystkræftscreening ("fourth European Guidelines for Quality Assurance of Breast Cancer Screening and Diagnosis") fra april 2006 [6] ("EU-retningslinjerne"),

- der henviser til mødet i "IARC Cancer Control Forum" bestående af direktørerne for de nationale kræftforskningsinstitutter den 17.- 19. juli 2006 i Det Internationale Kræftforskningscenter (IARC) i Lyon,

- der henviser til den workshop om nødvendigheden af EU-retningslinjer for pleje ved brystkræft, der blev afholdt i Europa-Parlamentet den 17. oktober 2006,

- der henviser til forretningsordenens artikel 108, stk. 5,

A. der henviser til, at brystkræft er den hyppigste kræftsygdom hos kvinder, og at der hvert år er 275000 kvinder, der får brystkræft i EU [7],

B. der henviser til, at stadig flere yngre kvinder får brystkræft, at 35 % af de kvinder, der har brystkræft, er under 55 år, og at brystkræft i 12 % af tilfældene rammer kvinder under 45 år [8],

C. der henviser til, at brystkræft er den hyppigste dødsårsag hos kvinder mellem 35 og 59 [9] år, og at der hvert år dør 88000 kvinder af brystkræft i Den Europæiske Union [10],

D. der henviser til, at brystkræft er den næsthyppigst forekommende kræftsygdom, at også mænd får brystkræft, og at der hvert år dør ca. 1000 mænd af brystkræft i EU [11],

E. der henviser til, at unge kvinder, der har brystkræft, i særlig grad står over for problemer såsom reintegration på arbejdsmarkedet og manglende økonomisk sikring, og at de desuden må se sig konfronteret med ganske særlige problemer med livsplanlægning såsom ufrugtbarhed som følge af hormonbehandling eller en diagnose stillet under svangerskabet,

F. der henviser til, at dødeligheden for brystkræftpatienter ifølge Verdenssundhedsorganisationen (WHO) varierer med over 50 % mellem de 25 EU-medlemsstater, og at mastektomiprocenten selv ved brystkræft i det tidlige stadium varierer med op til 60 % mellem medlemsstaterne [12],

G. der henviser til, at årsagerne til brystkræft skal undersøges mere omfattende, især den rolle, som de skadelige kemikalier, miljøforureningen, ernæringen, livsstilen og de genetiske faktorer samt deres indbyrdes vekselvirkninger spiller,

H. der henviser til, at mammografi-screening ifølge WHO kan nedbringe brystkræftdødeligheden hos kvinder på mellem 50 og 69 år med op til 35 %, og at indledende undersøgelser tyder på, at screening hos kvinder på mellem 40 og 49 år kan bidrage til at reducere dødeligheden [13],

I. der henviser til, at EU's retningslinjer for mammografi-screening for første gang blev forelagt i 1992, men at mammografi-screening dog hidtil kun er blevet tilbudt på landsbasis i 11 medlemsstater i Den Europæiske Union (Belgien, Estland, Finland, Frankrig, Luxembourg, Nederlandene, Sverige, Spanien, Den Tjekkiske Republik, Ungarn og Det Forenede Kongerige),

J. der henviser til, at selv i ovennævnte medlemsstater med landsdækkende screening gennemføres den i mange tilfælde ikke for hele befolkningen efter EU-retningslinjerne, og at mange andre kvalitetskriterier heller ikke er opfyldt, og at disse retningslinjer hidtil næppe har været kendte i de nye medlemsstater,

K. der henviser til, at landsdækkende adgang til tværfaglige centre for brystkræftbehandling, der opfylder de høje krav i EU-retningslinjerne, kun findes i en eneste medlemsstat (Det Forenede Kongerige) og selv ikke her i fuldt omfang,

L. der henviser til, at en kvalitetssikret brystkræftbehandling på mellemlang og lang sigt fører til besparelser i sundhedsvæsenet, da unødvendige undersøgelser og behandlinger kan undgås og brystkræft opdages tidligere, og at færre omkostningsintensive operationer og efterfølgende behandlinger dermed bliver nødvendige,

M. der henviser til, at der i ovennævnte fjerde udgave af EU-retningslinjerne (2006) anbefales ansættelse af to brystsygeplejersker pr. brystcenter [14], men at der endnu ikke er opstillet nogen alment anerkendte krav til denne uddannelse,

N. der henviser til, at den i EU-retningslinjerne krævede specialisering af hele det medicinske personale er afgørende for kvaliteten af tidlig konstatering og behandling, og som henviser til, at relevante videreuddannelsestilbud i EU-medlemsstaterne vil kunne støttes fra Den Europæiske Socialfond og i tiltrædelseslandene fra Førtiltrædelsesfonden,

O. der henviser til, at Den Europæiske Fond for Regionaludvikling (EFRU) i de nye medlemsstater kan anvendes til opbygning af sundhedsinfrastrukturer og dermed også til gennemførelse af mammografiscreening og oprettelse af specialiserede brystcentre, og at dette også er muligt i tiltrædelseslandene med Førtiltrædelsesfonden,

P. der henviser til, at der med Lissabon-strategien tilstræbes en beskæftigelsesfrekvens for kvinder på 60 % i 2010, og til, at de nyeste undersøgelser viser, at en femtedel af de tidligere kræftpatienter ikke vender tilbage til deres erhverv, selv om de betragtes som arbejdsdygtige [15], og at kvinder, der vender tilbage til deres erhverv, alligevel rammes af lønnedgang [16],

1. opfordrer Kommissionen til snarest at forelægge den fremskridtsrapport om medlemsstaternes foranstaltninger til nedbringelse af dødeligheden ved brystkræft, som den i ovennævnte beslutning af 5. juni 2003 blev anmodet om at forelægge i 2006;

2. opfordrer Kommissionen til i løbet af 2007 at forelægge rapporten om gennemførelse af programmerne for tidlig konstatering af brystkræft i henhold til Rådets ovennævnte henstilling af 2. december 2003;

3. gentager sin opfordring til medlemsstaterne om at indføre landsdækkende mammografi-screening, hvor alle kvinder på mellem 50 og 69 år i overensstemmelse med EU-retningslinjerne tilbydes en sådan mammografi-screening med to års mellemrum for således at opnå et betydeligt fald i brystkræftdødeligheden;

4. forventer, at medlemsstaterne fører en bedre oplysningspolitik, hvad angår betydningen af mammografi- screening, for at øge accepten og deltagerprocenten blandt kvinder;

5. opfordrer Kommissionen til at støtte undersøgelser, der har til formål at fastslå, under hvilke betingelser mammografi-screening også kan være nyttig for kvinder over 69 år;

6. opfordrer medlemsstaterne til inden 2016 at sikre, at der på landsbasis oprettes tværfaglige brystcentre efter EU-retningslinjerne, da en behandling i tværfaglige brystcentre bevisligt forbedrer overlevelseschancerne og højner livskvaliteten, og opfordrer Kommissionen til hvert andet år at forelægge en fremskridtsrapport herom;

7. opfordrer Kommissionen til at forelægge aktuelle og pålidelige data over situationen for de kvinder, der er ramt af brystkræft, og til i denne forbindelse at gøre opmærksom på nødvendigheden af nationale kræftregistre i alle medlemsstater;

8. opfordrer indtrængende til, at den kommende finansiering af det europæiske netværk for kræftbekæmpelse sikres, således at arbejdet med EU-retningslinjer for uddannelseskrav til brystsygeplejersker og for en certificeringsprotokol for brystcentre kan afsluttes i overensstemmelse med de principper og procedurer for efterlevelseskontrol, som Kommissionen allerede har fastlagt;

9. kræver mere støtte til forskningen i brystkræftforebyggelse, herunder en undersøgelse af virkningerne af skadelige kemikalier og miljøforurening, ernæring, livsstil og genetiske faktorer samt deres vekselvirkninger, og kræver yderligere forskning i sammenhængen mellem brystkræft og potentielle risikofaktorer såsom tobak, alkohol og hormoner;

10. opfordrer Kommissionen til at sikre den finansielle støtte til videreudvikling af de blodbaserede tests (biomarker tests) inden for det syvende forskningsrammeprogram;

11. forventer, at Kommissionen fremmer udvikling af terapier med få bivirkninger samt en omfattende årsagsundersøgelse som led i det syvende forskningsrammeprogram og bidrager til sikring af den uafhængige videnskabelige forskning på området for brystkræft;

12. opfordrer Kommissionen til inden for rammerne af det syvende forskningsrammeprogram at forske yderligere i teknisk-fysiske aspekter og alternativer til de konventionelle former for mammografi, såsom f. eks. digital mammografi;

13. opfordrer Kommissionen til at udarbejde et charter om beskyttelse af brystkræftpatienters og kronisk syges rettigheder på arbejdspladsen for at få virksomhederne til at gøre det muligt for patienterne at udøve deres erhverv under behandlingen og efter endt behandling at genintegrere dem på arbejdsmarkedet;

14. opfordrer medlemsstaterne til at oprette informations- og rådgivningscentre om arvelig brystkræft og opfordrer Kommissionen til hvert andet år at forelægge en fremskridtsrapport herom;

15. opfordrer medlemsstaterne til i særlig grad at rette opmærksomheden mod problemerne for unge kvinder med brystkræft ved at stille specifikke informationer til rådighed;

16. opfordrer Kommissionen til at gøre de nye medlemsstater og tiltrædelseslandene opmærksomme på, at EFRU samt Førtiltrædelsesfonden kan anvendes til skabelse af infrastrukturer på sundhedsområdet;

17. opfordrer medlemsstaterne til at gøre brug af muligheden for yderligere at kvalificere det medicinske personale gennem Den Europæiske Socialfond i henhold til EU-retningslinjerne;

18. opfordrer Kommissionen til at påtage sig en ledende rolle i det verdensomspændende samarbejde i kampen mod brystkræft i samspil med andre internationale partnere (WHO, IARC, IAEO m.fl.) og udbrede EU-retningslinjerne også ud over EU's grænser

19. opfordrer Kommissionen til ikke kun at stille EU-retningslinjerne til rådighed i trykt form, men også i et elektronisk format, der kan læses og downloades via internettet;

20. pålægger sin formand at sende denne beslutning til Rådet, Kommissionen og medlemsstaternes regeringer og parlamenter.

[1] EFT C 364 af 18.12.2000, s. 1.

[2] EUT C 68 E af 18.3.2004, s. 611.

[3] EUT C 43 E af 19.2.2004, s. 363.

[4] EFT C 87 E af 11.4.2002, s. 265.

[5] EUT L 327 af 16.12.2003, s. 34.

[6] ISBN 92-79-01258-4.

[7] P. Boyle et al. (2005): Cancer and Incidence in Europe, 2004. Annals of Oncology 16: 481-488.

[8] J. Ferlay et al. (2004): Cancer Incidence, Mortality and Prevalence Worldwide, IARC CancerBase No. 5. version 2.0, IARCPress, Lyon, (GLOBOCAN 2002).

[9] EUROSTAT: Dødsårsager efter regioner (pr.100000 indbyggere, 3-årsgennemsnit, kvinder).

[10] P. Boyle et al. (2005): Cancer and Incidence in Europe, 2004. Annals of Oncology 16: 481-488.

[11] EUROSTAT: Dødsårsager — absolutte tal (årlige data, mænd).

[12] J. Jassem et al. (March 2004): "Surgical Approaches to Early Breast Cancer", International Collaborative Cancer Group (ICCG), Imperial College, London.

[13] IARC Handbook of Cancer Prevention Vol. 7, Breast Cancer Screening (2002).

[14] ISBN 92-79-01258-4, S. 349.

[15] Laetita Malavolti et al. (Mai 2006): "Situation professionnelle et difficultés économiques des patients atteints d'un cancer deux ans après le diagnostic", Direction de la recherche des études de l'évaluation et des statistiques, Etudes et Résultats, no 487.

[16] Umberto V. (1999): Caring about women and cancer, European journal of Cancer.

--------------------------------------------------